Монгол Улсын Их Хурлын тав дахь удаагийн сонгуулийн анхдугаар чуулганы Төрийн байгуулалтын байнгын хорооны 2008 оны 9 дүгээр сарын 11-ний өдөр /Пүрэв гараг/-ийн хуралдаан 17 цаг 35 минутад Төрийн ордны \"А\" танхимд эхлэв.    
   
Байнгын хорооны дарга, УИХ-ын гишүүн Ө.Энхтүвшин ирц, хэлэлцэх асуудлын дарааллыг  танилцуулж, хуралдааныг даргалав.  
   
Хуралдаанд ирвэл зохих 21 гишүүнээс 13 гишүүн ирж, 61.9 хувийн ирцтэй байв.  
   
            Өвчтэй: Ц.Батбаяр, Э.Бат-Үүл  
Тасалсан: Г.Баярсайхан, С.Баярцогт, Л.Гүндалай, С.Ламбаа, Р.Раш, Ж.Сүхбаатар.  
   
Орон нутгийн Хурлын ээлжит сонгууль товлон зарлах тухай болон Сонгуулийн зардлын хэмжээ батлах тухай УИХ-ын тогтоолын төслүүд /анхны хэлэлцүүлэг/  
   
            Хэлэлцэж буй асуудалтай холбогдуулан Сонгуулийн ерөнхий хорооны дарга Б.Баттулга, нарийн бичгийн дарга Б.Баярсайхан, УИХ-ын Тамгын газрын зөвлөх Т.Оюунчимэг, Төрийн байгуулалтын байнгын хорооны референт З.Нямцогт нарын бүрэлдэхүүнтэй ажлын хэсэг байлцав.  
   
Тогтоолын төслийн анхны хэлэлцүүлэгтэй холбогдуулан УИХ-ын гишүүн Н.Энхболд, Д.Дондог, С.Оюун, Д.Одхүү, Ц.Нямдорж, Ж.Батсуурь, Д.Загджав нар санал хэлэв.  
   
УИХ-ын гишүүн С.Оюуны гаргасан саналыг Байнгын хорооны гишүүд хэлэлцээд Байнгын хорооны  дүгнэлтэд тусгах нь зүйтэй гэж үзэж санал хураалт явуулав.  
   
Ө.Энхтүвшин: УИХ-ын гишүүн С.Оюуны гаргасан \"саналын хуудас тоолох үйл явцыг ил тод нээлттэй болгон камер, эсвэл проектор заавал хэрэглэхийг шийдвэрлэж хэрэгжүүлэх\" гэсэн саналыг Байнгын хорооны дүгнэлтэд оруулахыг дэмжиж байгаа гишүүд гараа өргөнө үү.  
   
Зөвшөөрсөн             13  
Татгалзсан               0  
Бүгд                            13  
Гишүүдийн олонхийн саналаар дэмжигдлээ.  
Орон нутгийн Хурлын ээлжит сонгууль товлон зарлах тухай УИХ-ын тогтоолын төслийн анхны хэлэлцүүлгийг хийх саналыг дэмжиж байгаа гишүүд гараа өргөнө үү.  
   
Зөвшөөрсөн             13  
Татгалзсан               0  
Бүгд                            13  
Гишүүдийн олонхийн саналаар дэмжигдлээ.  
   
Орон нутгийн Хурлын ээлжит сонгууль товлон зарлах тухай УИХ-ын тогтоолын төслийг анхны хэлэлцүүлгээр нь баталъя гэсэн саналыг дэмжиж байгаа гишүүд гараа өргөнө үү.  
   
Зөвшөөрсөн             13  
Татгалзсан               0  
Бүгд                            13  
Гишүүдийн олонхийн саналаар дэмжигдлээ.  
   
Сонгуулийн зардлын хэмжээ батлах тухай УИХ-ын тогтоолын төслийн анхны хэлэлцүүлгийг хийх саналыг дэмжиж байгаа гишүүд гараа өргөнө үү.  
   
Зөвшөөрсөн             13  
Татгалзсан               0  
Бүгд                            13  
Гишүүдийн олонхийн саналаар дэмжигдлээ.  
   
Сонгуулийн зардлын хэмжээ батлах тухай УИХ-ын тогтоолын төслийг  анхны хэлэлцүүлгээр нь баталъя гэсэн саналыг дэмжиж байгаа гишүүд гараа өргөнө үү.  
   
Зөвшөөрсөн             13  
Татгалзсан               0  
Бүгд                            13  
Гишүүдийн олонхийн саналаар дэмжигдлээ.  
   
Байнгын хорооноос гарах санал, дүгнэлтийг УИХ-ын гишүүн Д.Загджав УИХ-ын чуулганы нэгдсэн хуралдаанд танилцуулахаар тогтов.  
   
Хуралдаан 18 цаг 00 минутад өндөрлөв.   
   
   
   
   
Тэмдэглэлтэй танилцсан:  
ТӨРИЙН       БАЙГУУЛАЛТЫН  
 БАЙНГЫН ХОРООНЫ ДАРГА                                               Ө.ЭНХТҮВШИН  
   
   
Тэмдэглэл хөтөлсөн:  
            ХУРАЛДААНЫ ТЭМДЭГЛЭЛ  
                       ХӨТЛӨГЧ                                                                          В.ОЮУН  
УИХ-ЫН ТАВДАХЬ УДААГИЙН СОНГУУЛИЙН АНХДУГААР   
ЧУУЛГАНЫ ТӨРИЙН БАЙГУУЛАЛТЫН БАЙНГЫН  ХОРООНЫ    
2008 ОНЫ 9  ДҮГЭЭР САРЫН 11-НИЙ ӨДӨР /ПҮРЭВ ГАРАГ/-ИЙН   
ХУРАЛДААНЫ ДЭЛГЭРЭНГҮЙ ТЭМДЭГЛЭЛ  
   
   
            Ө.Энхтүвшин: Байнгын хорооны хурлыг нээе. Ирц хүрэлцээтэй боллоо. Хэлэлцэх асуудал Орон нутгийн Хурлын ээлжит сонгууль товлон зарлах тухай УИХ-ын тогтоолын төслийн анхны хэлэлцүүлэг,   
   
            Сонгуулийн зардлын хэмжээ батлах тухай УИХ-ын тогтоолын төсөл анхны хэлэлцүүлэг байна.  
   
            Сая Орон нутгийн Хурлын ээлжит сонгууль товлон зарлах тухай УИХ-ын тогтоолын төслийн болон сонгуулийн зардлын хэмжээ батлах тухай УИХ-ын тогтоолын төслийг нэгдсэн хуралдаанаар хэлэлцээд төслийг анхны хэлэлцүүлэгт бэлтгүүлэхээр Байнгын хороонд шилжүүлсэн байгаа. Энэ асуудлыг хэлэлцэж эхэлье.  
   
Ингээд гишүүдээс энэ хэлэлцэж байгаа асуудалтай холбогдуулж хэлэх санал, дүгнэлт хэнд байна вэ. Энхболд гишүүн, өөр хэнд байна вэ, Дондог гишүүн, Оюун гишүүн ийм гурван гишүүн байна.  
   
Энхболд гишүүн.  
   
Н.Энхболд: Түрүүчийн хэлэлцэх эсэх тухай Байнгын хорооны хуралдаан дээр ярьж байхад би бас хэлсэн. Энэ сонгуульд оролцох хүмүүсийнхээ талаар төрийн албан хаагчдын талаар их тодорхой чиглэл өгөхгүй бол хаанаас өгөх ёстой юм бэ, Их Хурлаас бид нар тогтоолд оруулж өгөх ёстой юү. Эсвэл Сонгуулийн ерөнхий хорооноос өгөх нь зүйтэй юм болов уу гэж бодож байна.  
   
Тэгэхгүй бол сонгуульд орчихдог сонгогчид сүүлд нь яах вэ гээд маргаантай юмнууд үүсэх вий. Энэ дээр сайн бодож зохион байгуулаарай гэдгийг хэлмээр байна нэгдүгээрт.  
   
Хоёрт горимын маягтай санал анхны хэлэлцүүлгээр батлуулъя гэсэн саналыг Байнгын хорооноос Их Хуралд оруулъя. Тэгэхгүй бол цаг хугацаа тулчихаад байна.  
   
Ө.Энхтүвшин: Дондог гишүүн.  
   
Д.Дондог: Санал нэг байна. Одоо энэ хугацаа тогтооно, төсвийг баталж өгнө. Тэртэй тэргүй тэр хоёр нь тодорхой болчихсон юм чинь өдөр би нэлээд асуусан, нэлээд санал хэлсэн. Сая чуулган дээр гишүүд нэлээд асуулаа, саналаа хэллээ. Хэлж байгаа саналууд энд тусгах юм байхгүй, Сонгуулийн ерөнхий хорооноос, Байнгын хорооноос дараа нь анхаарч энийг бид нар сонгууль зохион байгуулах хүмүүст семинар өгөхдөө тэрийг сайн тооцож өгөх ёстой. Тэгэхээр анхны хэлэлцүүлгээр хэлэлцье гэдэг саналыг дэмжээд санал хураалгаад явчихвал ямар байна вэ гэсэн санал хэлэх гэсэн юм.  
   
Хоёрдугаарт Энхболд гишүүнтэй адилхан анхны хэлэлцүүлгээр батлаад гаргачихъя. Аймгууд өнөөдөр, маргааш зарлаж байна уу, үгүй юү гээд утасдаад 18 цаг болох гээд сандаргаад амжихгүй шүү дээ.  
   
Ө.Энхтүвшин: Оюун гишүүн.  
   
С.Оюун: Саналын хуудас тоолох явцад проектор тавих асуудлыг шийдвэрлэх нь зүйтэй гэсэн саналыг оруулмаар байна. Хэдийгээр товыг нь зарлаж байгаа ч гэсэн сонгуулийн явц маш шударга байх ёстой. Тэгээд олон гомдлууд энэ дээр маш их гарч байгаа. Бид ч гэсэн Дорнод дээр дахиад тоолчихъё, магадлачихъя гэхэд хоёр сар магадлаж чадахгүй байгаад байна шүү дээ. Тэгэхээр ядаж эхэндээ проектортой байсан бол ингэж гомдол гарахгүй шүү дээ.  
   
Ажиглагч нарт ямар ч зөв уншиж байна уу, зөв бичиж байна гэдгийг мэдэх боломж бүх ажиглагч нарт байгаагүй. Тийм учраас тэр проектор тавих асуудлыг зориуд санал болгож байна.  
   
Ө.Энхтүвшин: Одхүү гишүүн.  
   
Д.Одхүү: Би зовлон, жаргалыг ойлгож байгаа. Сонгуулийн хорооны хоёр удирдлагатай, Баттулга даргатай, Баярсайхан хоёртой хамгийн олон удаа зөвлөлгөө авч байсан хүний нэг л дээ.  
   
Техникийн хувьд бас ч гэж харьцангуй арга хэмжээ авч тоолох аргачлал хэлсний үр дүнд Эрдэнэтэд 2 шугамаар тоолсны хүчинд тэр олон цагаар тоолдог юмыг хөнгөвчилсөн юм хийсэн. Тэрэнд би шударгаар хэлэх ёстой. Тэгэхдээ Баттулга даргаа ямар ч тохиолдолд одоо тоолох чинь Их Хурлын сонгуулийн юунаас бүр хэцүү болно шүү дээ. Тэгэхээр энэ дээр техникийн хувьд журам дээрээ эргэж хараад тоолох аргачлалаа зөв хийхгүй бол дахиад л аймшигтай будлиан үүснэ. Тэгээд Оюун гишүүний хэлж байгаа камержуулахаа болъё гэхэд ядахдаа тэр проекторын систем ч гэдэг юмуу тэр юмыг нь бодож олоод дэлгэцэндээ телевизор дээр хуудас болгоны юм гарч байх тохиолдолд хамаг зүйлээ объективны болно гэдгийг яагаад цаг хугацааны хувьд зохицуулсан арга хэмжээ авахыг хичээх хэрэгтэй байна.  
   
Хоёрдугаарт Энхтүвшин даргаа ийм санал байж болох уу. Угаасаа бид нар нэг зарчим бариад байсан шүү дээ. Аливаа маргааныг жаахан цөөлье гэвэл Төрийн байгуулалтын байнгын хороо, Хууль зүйн байнгын хороо хоёр дээр дундаас нь хэлж байгаад юмуу эсвэл аль нэгнээс нь байдаг юмуу манай Байнгын хороо л голчлох байх л даа тэр дэд хороо маягийн юм гэсэн шүү дээ Их Хурлаас. Одоо ингээд өөрсдөө дэвшихгүй байгаа юм чинь бас тодорхой хэмжээнд дэмжлэг үзүүлээд тийм дэд хороо маягийн юм ч юмуу, эсвэл нэг ажлын хэсэг нь ч байдаг юмуу ямар нэгэн юм болж сонгуулийн төв байгууллагадаа дэм болох, зөвлөмж болох ийм арга хэмжээ авах тийм юм байвал яадаг юм бэ.   
   
Маргаан үүсчихээд дараа нь юм болох гэж явахын оронд урд талд нь тийм юм байвал зүгээр юмуу гэсэн ийм санал байх юм. Энийг яривал яасан юм бэ.  
   
Ө.Энхтүвшин: Дэд хороо байгуулаад уу.  
   
Д.Одхүү: Тийм дэд хороо юу, эсвэл ажлын хэсэг үү. Ямар нэгэн тийм юм яригдаж байсан шүү дээ. Бид бүгдээрээ бараг санал нэгдээд байсан. Тэгэхээр тэнцүүхэн улс төрийн хүчнээс орсон ийм юу  яачихаад анхнаасаа ийм журмаар ингэж ингэж тоолно гэж анхнаасаа энэ дээр та нар гарын үсэг зураад зөвшөөрсөн бол дараа нь маргаан гомдол байхгүй шүү гэдэг ийм зарчмыг ядаж наана нь суулгаж өгөхгүй бол болмооргүй юмуу гэж хараад байна.   
   
Ө.Энхтүвшин: Батсуурь гишүүн, Нямдорж гишүүн.  
   
Ц.Нямдорж: Тэр анхны хэлэлцүүлгээр нь баталъя, зардлыг нь баталж өгье гэдэг дээр санал нэг байна. Ингээд шийдвэрээ хурдан гаргаад сонгуулиа зохион байгуулах хэрэгтэй.  
   
Одоо энэ гол сонгуулийн луйвар, булхиан тухай ярьдаг жүжигчид нь байхгүй учраас нэг их яримгүй байна л даа.  
   
Энэ сонгуулийн булхиа луйвар хаана яаж гарсан юм бэ, хэн баталсан юм бэ. Хуулийг боловсронгуй болгоно гэдэгтэй санал нэг байна. Тогтоочихсон юм хаана байгаа юм бэ. Нарийн ярих юм бол сонгууль тойрсон элдэв маргааныг ялагдсан улс төрийн хүчинд, түүний овлигогүй удирдлагууд гаргаж байгаа шүү. Өөр энийг хэн ч гаргахгүй. Одоо бүр байтлаа бослого самуун дэгдээгээд энэ маргааныг үүсгэдэг болсон. Юу дутагдаад байна вэ гэхээр зүгээр л сонгууль гэдэг юмыг ойлголгүй 18 жил болсон хүмүүс Монголд хаа сайгүй байна улс төрд. Нэг л ялагддаг, нэг нь ялдаг нь энэ сонгуулийн чинь ертөнцийн жам биз дээ.   
   
Сүүлийн үед ажаад байхнаа энэ булхиа луйвар хийчихсэн хүмүүс хийж чадаагүй дутуу хийсэн булхианыхаа тухай их яриад байгаа байхгүй юү яг үнэнийг ярихад. Тэрэндээ хүрч ярих юм бол Их Хурлын 76 гишүүн бид луйвардаж гарч ирсэн болж таарах нээ. Элбэгдоржоос эхлээд надаар үргэлжлүүлээд Гүндалайд хүрээд Элбэгдоржийн логикоор бол.  
   
Ийм утгагүй юм ярьж сонгуулийн байгууллага  руу дайрдагаа болимоор байгаа юм. Нүгэлээ наминчлаад албан тушаалаа өгөөд зайлах ёстой юм шүү. Бослого тэмцэл гаргаж замд нь өчнөөн хүний амь амьдралыг зольж байна шүү дээ. Би энэ асуудлыг Их Хурал дээр яръя гэж бодож байгаа юм. Ярихгүй их тэсэж суулаа. Одоо болъё. Хичнээн олон гэм зэмгүй хүмүүс амиа алдаж байна, хичнээн хөрөнгө мөнгө шахаж байна, хичнээн гэм зэмгүй хүмүүс орон шоронд орж байна, хичнээн гэм зэмгүй үүргээ гүйцэтгээд явж байсан цагдаа  нар өнөөдөр орон шоронд орж байна. Овоо босгоогүй бол шаазгай хаанаас суух вэ гэдэг ардын үг байдаг.  
   
Эд нар энэ балиар хэрүүл тэмцэл эхлээгүй бол хулганы хамраас цус гарахгүй өөр сонгуулийн үр дүн өнөөдөр гараад бид нар энд сууж байх байсан. Ардчилсан намын нөхдүүд Сонгуулийн ерөнхий хороо руу дайрдгаа болимоор байна. Зөөлөн нохой идэхэд амар гэж энэ Баттулга гэдэг хүн рүү баахан дайрч байна. Одоо би энэ чуулган дээр орж юмаа ярина, даварч байна.  
   
Ө.Энхтүвшин: Батсуурь гишүүн.  
   
Ж.Батсуурь: Тэгэхээр энийг яаралтай баталж анхны хэлэлцүүлгээр шийдье гэсэн саналыг дэмжиж байна. Тэрнээс гадна орон нутгийн сонгуульд нэр дэвшигчдийн бүрэлдэхүүнийг аль болохоор хуулинд тийм ч заалттай, ийм заалттай гэж хааж хорилгүйгээр арай өргөтгөх ийм бодлого яаралтай баримтлаачээ гэж. Яагаад гэвэл дагаж мөрдөх тухай хуулийг нь гаргаад ч юмуу, ядаж төрийн үйлчилгээний албан хаагчдыг сонгуульд нэр дэвших боломжийг нь нээгээд өгчихөөч. Тэгэхгүй бол суманд байгаа Иргэдийн хурал, за тэр яах вэ ямар намын ямар төлөөлөл гэдгүүд гараад байна шүү дээ. Гарч байгаа бүрэлдэхүүн нь өөрөө тухайн сумын хөгжлийн асуудлыг хэлэлцээд төслөө батлаад, олон асуудлыг шийдээд явах чадвар, аль эсвэл сонирхолгүй бүлэг бүрдчих юм бол хэцүү юм байна лээ. Орон нутагт би бас олон сумын хурлын үйл ажиллагааг сайн санаж мэдэж байна.  
   
Таван удаа хуралдах болгондоо хурлынхаа даргыг огцруулчихдаг, шинэ дарга томилдог, Засаг даргаа чөлөөлсөн шийдвэр гаргаад явуулчихдаг юм. Ийм хурал бодит амьдрал дээр манай Дорноговь аймагт ч байж байдаг. Тэгээд төсвөө баталдаггүй юм. Тэгэхээр орон нутагт хууль зөрчигдөөд, төсвөө батлаагүй суманд төсвийг нь санхүүжүүлэх үү, болих уу, аягүй их хууль зөрчигдөх асуудал гарч ирдэг. Тийм учраас энэ суманд бүрэлдэж байгаа иргэдийн хурал аль болохоор боломжийн төрийн албыг ойлгож мэддэг, бас жаахан хариуцлагаа ухамсарласан тийм хүмүүс нэр дэвших боломжийг нээгээд өгчих юм бол арай илүү тийм үүргээ ухамсарласан тийм хурал бүрдэнэ. Тэгэхгүйгээр төрийн захиргааны, төрийн үйлчилгээний, төрийн жинхэнэ албан хаагчид бүгд орж болохгүй, хориотой гээд яачих юм бол зарим сум чинь хөдөөгийн үнэхээр төрийн албан хаагчдаас өөр, бас нэг төрийг ойлгож мэдэрдэг, анхаардаг, боловсролтой хүмүүс орж ирэх боломж нь бүрдэхгүй байгаа. Тийм учраас энийг хуулийн дагуу ерөөсөө төрийн албан хаагчдыг сонгуульд нэр дэвших эрхийг нь бүгдийг нь хаачихъя гээд. Тэгээд энийгээ өнөө маргааш яг сонгууль зарлаж байгаатай холбоотой.  
   
Одоо сумдаас маш олон хүн утасдаж байна. Ерөөсөө хэн нэр дэвших юм бэ, яах юм бэ, ийх юм бэ гээд. Тийм учраас сонгууль зарлах нэг хэрэг, зарлаад зарлангуут яах ёстой юм бэ гэдгийг ил тод болгох асуудлыг цаг хугацааны  хувьд хамт өнөөдөр, маргааш шийдэж нээж өгөөчээ гэж дагаж мөрдөх тухай хууль гэж тийм юм гардаг боломж байх юм бол энийг нь нээж өгмөөр байна.  
   
Сонгуулийн ерөнхий хороо өөрийнхөө хүрээнд тэр хуулийг хэрэгжүүлэх ямар механизм, заавар, журам, дүрэм байдаг юм бэ тэрийгээ бэлдэж байгаа бол өнөөдөр, маргааш нийтэд гаргаж тавиад ойлгомжтой болгохгүй бол суманд энийгээ ойлгож байгаа хүмүүс ерөөсөө алга. Эмч, багш нэр дэвших юмуу, үгүй юмуу гээд маргалдаад байдаг. Баярлалаа.  
   
Ө.Энхтүвшин: Дууссан уу, дахин дахин ярих уу.  
   
Д.Дондог: Нэг санал орхичихсон. Түрүүн Сүхбаатар гишүүн нэг санал хэлж байсан найруулгын хувьд хүмүүс 415 саяар гэж ойлгочихоод байгаа бол орон нутгийн төсвөөс бусад, тэр Үндсэн хуулийн ишлэлийг бас юу гэх юм бэ бас зохимжгүй юм байна, авчихвал яасан юм бэ гэсэн санал хэлж байна. Тэрийг Тамгын газар юу гэж үзэж байна вэ гэдгийг тооцоод.   
   
Ж.Батсуурь: Орон нутагт очсон зардал чинь Их Хурлаар батлагдаад сонгуулийн зардал гээд оччихсон. Одоо Засаг дарга шийдвэр гаргаад Сонгуулийн хороо байгуулагдахад тэрэнд өгөхөөр бэлэн болчихсон зардал байгаа. Дахиж Их Хурлын хууль болгож гаргаж болохгүй байлгүй дээ.  
   
Ө.Энхтүвшин: Очирбат гишүүн яръя гэсэн больсон уу. Загджав.  
   
Д.Загджав: Та бүхэнд оройн мэнд хүргэнэ. Сая Батсуурь ярьж байна л даа. Хуулинд тодорхой байгааг бид нар өөрсдөө ярьж хэрэггүй байхаа. Төрийн албаны хууль 2008 оны 6 дугаар сарын 5-наас эхлэн мөрдөгдөж байгаа. Тэнд чинь төрийн албан хаагч болохгүй гээд. Харин одоохондоо төсвийн байгууллагын зарим албан хаагч, удирдлагууд, тухайлбал сургууль, цэцэрлэгийн дарга, эрхлэгч, эмнэлгийн дарга нар болно гэсэн ийм байр суурьтай байгаа шүү дээ. Тийм болохоор бид энийг нэг мөр ойлгож, өдөр олон гишүүд ярьж байна лээ. Өнөөдөр Дээд шүүхийн тайлбар гаргах бол утгагүй асуудал. Тийм байж болохгүй яг л сонгууль будлиантуулсан асуудал болно. Бид тэрэндээ тохируулж сонгуульд нэр дэвшигчээ зөв байршуулах ёстой гэж орон нутагтаа хэлж байх учиртай.  
   
Нөгөөтэйгүүр саяын манай Үндсэн хууль, Засаг захиргаа, нутаг дэвсгэрийн нэгж, түүний удирдлагын тухай хуулийг өөрчлөхгүй бол үнэхээр болохгүй байгаа юм л даа. Одоо энэ Очирбат мэдэж байгаа. Нийслэлд ажиллаж байсан бүх дүүргийн засаг дарга, Нийслэлийн засаг дарга бүгд ойлгож байгаа. 20000 гаруй хүнийг даргалдаг тэр хүмүүст төрийн үйлчилгээг хүргэж, төр, засгийн бодлого, шийдвэрийг тэдний дунд хэрэгжүүлдэг ийм хорооны засаг дарга, улс төрийн албан тушаалтныг аваачаад 200, 300 хүн даргалдаг багийнхаа даргатай адилхан болгоод тавьчихсан. Сум чинь сайндаа 1000 хүнтэй байдаг шүү дээ. Тэгээд 20000 хүн даргалдаг даргыг өнөөдөр бүр багийн дарга руу аваачаад тэгээд улс төрийн албан тушаалтан биш төрийн захиргааны албан тушаалтан болгосон нь манай, би өнөөдөр бас дүүргийн намын хорооны даргаар ажилладаг болохоор нам талаасаа ярихад бас л дэндүү хохиролтой болсон л доо. Ийм юмыг хийх юм. Өмнөх Их Хурлын үед л хийж байсан. Зүгээр мандат, тойрог хуваарилахад Төрийн байгуулалтын байнгын хороон дээр орж ирж байсан болов уу гэж бодож байгаа. Энхтүвшин дарга анхааралдаа авч явах хэрэгтэй.  
   
Хан-Уул дүүрэг жишээлбэл хоёр тойрогтой байсан юм. 64000 сонгогчтой. Тэгээд Баттулгатай жилийн өмнө хүний хувьд яриад нэг мандат нэмнэ шүү найзаа гээд бид хоёр тохироод бас ингээд улаан цайм л ярилаа л даа найз нөхөр улсууд. Тэгсэн чинь 64000 сонгогчтой айлыг 46000 сонгогчтой болгож байгаад дээрээс нь 18000 сонгогч бараг Сүхбаатар аймаг ч юмуу, Булган аймаг ч юмуу, Дорноговь аймаг ч юмуу бараг тэрний талыг нэмчихэж байгаа байхгүй юү. Тэгэхээр чинь Говьсүмбэрийг бүтнээр нь нэмчихэж байгаа юм тэр чинь. Тэгээд хоёрхон мандаттай гээд. Ийм юм хийж сая сонгуульд нэр дэвшиж өрсөлдөж байх их түвэгтэй байсан.  
   
Хан-Уулын даргыг Багануур, Багахангайчууд адилхан дүүрэг гэж бодоод сонсохгүй шүү дээ. Тэгэхээр энэ Засаг захиргаа нутаг дэвсгэрийн нэгж, түүний удирдлагын тухай хууль, Үндсэн хуулийн өөрчлөлтийг яаралтай хийгээд тэгээд сонгуулийн зардал хуваарилж байна гэж юм яриад байх юм. Тэгэхээр энийг чинь орон нутгийн засаг даргын Тамгын газар л илүү зөрүүг нь бүгдийг нь өгдөг шүү дээ. Тэгээд нийслэл хуваарилдаг мөнгө дүүргүүд рүү очдоггүй шүү дээ Очирбатаа. Дүүргийн засаг дарга л хөөрхий минь бүх л хуруу хумсаа маажиж гаргаж явсан. Иймэрхүү, иймэрхүү юмыг цааш цаашдаа залруулж өгөөрэй гэсэн хүсэлт байна.  
   
Ө.Энхтүвшин:   Баярлалаа. Ингээд хэлэлцэж байгаа асуудлаар Байнгын хорооны гишүүд саналаа хэллээ. Энэ яригдаад байгаа зүйл бол тогтоол дотор оруулах зүйлийн тухай яриагүй байгаа юм. Ер нь энэний дараагаар Сонгуулийн ерөнхий хороотой манай Байнгын хороо ярьж байж зохион байгуулалтын юмнууд байна. Жишээлбэл ажлын хэсэг гаргаад яг ингэж тоолно гэдэг журмаа тогтож авах юмуу, яг ийм ийм улсууд ингэж ингэж дэвших юм байна гэж явах юмуу тэрийгээ нэг мөр ойлгуулах, тэрийгээ доош нь дамжуулах, хүргэх тийм ажлуудыг манай гишүүд яриад байна. Энийгээ дараа нь хийнэ.  
   
Ингээд Оюун гишүүн зарчмын зөрүүтэй санал гээд \"саналын хуудас тоолох үйл явцыг ил тод нээлттэй болгон камер, эсвэл проектор заавал хэрэглэхийг шийдвэрлэж хэрэгжүүлэх\" гэсэн томъёоллыг ирүүлсэн байна л даа.  
   
Энийг тогтоолд оруулах юмуу.  
   
Н.Энхболд: Зарчмын зөрүүтэй санал орчихоор анхны хэлэлцүүлгээр баталж болдоггүй юм.  
   
С.Оюун: Одоо энэ анхны хэлэлцүүлэг шүү дээ. Анхны хэлэлцүүлгээр зарчмын зөрүүтэй санал оруулж болно л доо. Хэдийгээр энэ товыг товлож байгаа ч гэсэн. Тэгэхдээ дүгнэлтэд орж байвал, хамгийн гол нь хэрэгжиж л байвал Байнгын хорооны шийдвэр байх юмуу, эсвэл даалгавар байх юмуу, ямар боломж байх юм бэ. Төсвийн тодотголд оруулж болно шүү дээ.  
   
Ямар нэгэн байдлаар наадахыг чинь оруулахгүй бол маш олон гишүүд сая ярьсан даа Чуулган дээр.  
   
Ө.Энхтүвшин: Гол нь энийгээ дагаад зардал гарах уу Баттулга даргаа. Тэр зардлаа тооцох хэрэгтэй.   
   
С.Оюун: Зардлаа хоёрдугаар хэлэлцүүлгээр нэмж оруулж болно шүү дээ. УИХ-аар камер батлаад байсан юу вэ тэр. Камер тэнд орж чадаагүй юмуу.  
Аймгийн төв дээр камер хэрэглэсэн юмуу.  
   
            С.Одхүү: Манай дээр хэрэглээгүй. Орхон дээр хэрэглээгүй.  
   
С.Оюун: Зарим нь хэрэглээгүй биз дээ.  
   
Ө.Энхтүвшин: Ингэвэл яасан юм бэ. Тогтоол руу шууд энийг оруулах гээд санал хураахад хөрөнгийн асуудал бас гараад ирнэ. Хөрөнгөө тооцох хэрэгтэй болно. Тэгээд тэрийг тооцно гэхээр өнөөдөр сонгуулиа зарлаж амжихгүй болох гээд байна л даа. Тийм учраас энийг дараа нь зарласных нь дараагаар Сангийн яамтайгаа ярьж байгаад хэрэгжүүлж болох ямар боломж байна вэ гэдгийг эргэж яриад Оюун гишүүн өөрөө ч хэлээд байсан шүү дээ. Байнгын хорооноос үүрэг болгож Сонгуулийн хороонд өгөх, жагсаалтад байгаа хүмүүсийг сонгуульд санал авах өдөр ерөөсөө байхгүй гэдэг юмуу юу гэдэг юм ийм юмнуудаа тэр хэлбэрээр хэрэгжүүлэх гэж оролдвол яасан юм бэ.  
   
С.Оюун: Тэгээд цагаа тулахаар төсөв байхгүй гээд хэрэгжихгүй л дээ. Тэгэхээр би юу санал болгоод байна вэ гэхээр ямар ч байсан дүгнэлтээ анхдугаар хэлэлцүүлгийнхээ дүгнэлтэд оруулаад УИХ-аар тэртэй тэргүй гаргачихсан төсвөөр УИХ-аар батлагдсан төсвөөр хэдэн камер авсан юм бэ, мөнгө үлдсэн юмуу, УИХ-ын сонгуулиас. Тэрийг Сонгуулийн ерөнхий хороо тодорхой хэлмээр байна. Жишээлбэл камер хэдийг авсан бэ. Хэдэн ширхгийг авсан юм бэ.  
   
Д.Баярсайхан: 365 ширхэг камер авсан.  
   
С.Оюун: Хангалттай олон камер байна шүү дээ.   
   
Д.Баярсайхан: 1700 орчим хэсгийн хороодод бүгдэд нь авна гэвэл нэгдүгээрт гар утасны камер шиг чанар муутай камер болчих гээд байсан. Ер нь энэ дашрамыг ашиглаад хэлэхэд нэг удаа худалдаж аваад өнгөрөх биш дандаа тийм түрээсийн хэлбэр рүү орчихвол их зүгээр юм байна лээ. Түрээслээд дараа нь буцаагаад өгчихдөг тэгэхгүй бол 4 жил камер хадгалаад моралын элэгдэлд орно, санхүүгийн хувьд шийдэхэд хүндрэлтэй. Тийм учраас Их Хурлын сонгуулийн үеэр хэрэглэсэн камеруудыг ашиглаж болно. Таны хэлж байгаагаар дагаад дэлгэцийн асуудал гарч ирж байгаа байхгүй юү.  
   
С.Оюун: Камер эсвэл проектор гэж би хэлсэн байхгүй юү.  
   
Д.Баярсайхан: Тиймээ тэгэхээр ялгаагүй л.   
   
С.Оюун: Камераа зарим нь ашиглаж чадсан чадаагүй.  
   
Д.Баярсайхан: Байгаа камераа ашиглахад дисплей хэрэгтэй болно. Дахиад проектор авна гэхэд өөр дахиад мөнгөний хэмжээ ихэснэ гэсэн үг.   
   
С.Оюун: Ядаж камер дээр тэрийгээ бичсэн байвал тэр гомдол тавиад байгаа хүмүүс чинь өөрсдөө камер хараад дараа нь өөрсдөө шалгах боломжийг нь олгож байгаа байхгүй юү. Одоо болохоор тийм боломж ерөөсөө байхгүй байгаад байна шүү дээ. Дахиад нөгөө Дорнодыг ярихад тоолчихсоноо дахиад тоолчихъё гэхээр тоолж өгөхгүй байгаад байгаа учраас тоолохгүй өнгөрөх юм бол гомдол хэзээ ч барагдахгүй. Камер дээр бичлэгтэй байх юм бол бид нар өөрсдөө ядаж тэрийг чинь гомдлоо барагдуулах боломжтой болчихож байгаа байхгүй юү. Гомдлоо барагдуулах ч юмуу, цаашдаа энэ чинь ийм байдаг юм байна шүү гэдгээ үзүүлэх тийм боломжийг олгохгүй байгаад байгаа учраас бид нар проектор, камер гээд хэд хэдэн гишүүд ярилаа л даа.  
   
УИХ-аас зардал хэмнэгдсэн үү, хэдэн төгрөг үлдсэн бэ.  
   
Д.Баярсайхан: Гэхдээ Дорнод аймагт камер бид нар авч өгсөн шүү дээ. Та мэдэхгүй байна л даа.  
   
С.Оюун: Гэхдээ тоолох процесс тэрийг чинь зөв ашиглаж чадаагүй л байхгүй юү. Гэхдээ проектор хамгийн амар болчихоод байгаа байхгүй юү. Улаан сайдаа 1.8 тэрбум хэмнэгдээд үлдчихсэн юм байна шүү дээ тиймээ . Тэрнээс чинь орон нутгийн сонгуульд проектор авахаар тодотгол хийх тийм боломж байна уу. Маргааш Засгийн газар дээр төсөв ярихад би энэ саналыг оруулъя.  
   
Тийм учраас ямар ч байсан дүгнэлтэндээ оруулаад өгөөчээ. Төсвийн тодотголд оруулахын төлөө л явъя.  
   
Проектор чинь сайндаа 500 доллар дэлгэцтэйгээ байдаг байлгүй. Тэгээд үржүүлээд үзлээ л дээ. Проектор дээр байхад тэнд байгаа бүх хүмүүс харж чадах байхгүй юү. Одоо бичихэд ганцхан хүн хажууд нь сууж байгаа байхгүй юү Улаан сайдаа. Энэ чинь өөрөө утгагүй тоололт болж байгаа байхгүй юү. Нэг хүн уншаад хажууд нь ганцхан хүн хянаж байгаа. Яг ил тод нээлттэй тоололт явагдаж чадахгүй байгаа байхгүй юү.  
   
Ерөнхийлөгчийн сонгуулиар хэрэглээд бүх сургуулиудад өгч болно шүү дээ.  
   
Ө.Энхтүвшин: Ашиглавал сум болгонд байгаа.  
   
С.Оюун: Ганцхан проектор, тэр бүх ангиудад хүрэхгүй л байгаа шүү дээ.  
   
Ө.Энхтүвшин: Сум болгонд сургууль болгонд байгаа.   
   
С.Оюун: Сургууль болгон проектортой гэвэл яагаад тэр олон сургуулиуд бид нараас дандаа проектор хүсэж байдаг юм бэ.  
   
Ө.Энхтүвшин: Тэгвэл ийм саналыг дүгнэлтэд оруулж өгөөч гэж Оюун гишүүн хүсэж байна тиймээ. Бичгээр тавьж байгааг яриад байна.  
   
Тэгэхдээ нэгдүгээр хэлэлцүүлгийг эцсийнхтэй нийлүүлээд баталъя гэдэг дээр санал нэг байна. Уг нь үнэхээр чухал гэдгийг бүгдээрээ мэдэж байгаа. Сая 6 дугаар сарын 29-ний сонгуулийг иймэрхүү камертай, проектор дээр явах юм байна гэж бодсон тэр хэрэгжсэн газраа хэрэгжээд, хэрэгжээгүй газраа хэрэгжээгүй л дээ. Энэ бол чухал гэдгийг бүгдээрээ ойлгож байна. Тийм учраас дүгнэлтдээ оруулаад хэрэгжүүлэхийн төлөө хэдүүлээ тал талаасаа ажиллацгаая.  
   
Сангийн сайд байж байна. Гол нь санхүүгийн асуудал байгаа. Маргааш Засгийн газрын хурал дээр энийг Оюун сайд ярих юм байна. Тийм учраас энийг тусгая гэдэг дээр санал хураая тэгэх үү.  
   
Энэ саналыг дүгнэлтэд оруулъя гэдгийг дэмжиж байгаа гишүүд гараа өргөнө үү.  
   
Ингээд санал хураалт явуулъя.  
   
Төслийг нэгдсэн хуралдааны анхны хэлэлцүүлэгт оруулъя гэдгээр санал хураалт явуулна. Орон нутгийн Хурлын ээлжит сонгууль товлон зарлах тухай УИХ-ын тогтоолын төслийн анхны хэлэлцүүлгийг дэмжье гэсэн томъёоллоор санал хураалгаж байна. Дэмжье гэсэн гишүүд гараа өргөе.  
   
Ц.Баярсайхан:  Сая би нэгдсэн хуралдаан дээр тодорхой санал тавьсан шүү дээ. Тэр саналыг хэлэлцдэггүй юмуу.  
   
Ө.Энхтүвшин: Ингээд сүүлд орж ирээд ингээд байхаар маш хэцүү байна шүү дээ.  
   
Ц.Баярсайхан: Миний ганцхан санал байгаа. Орон нутгийн сонгуульд нэр дэвшиж байгаа хүмүүс бол тухайн сум, дүүрэгт сүүлийн.  
   
Ө.Энхтүвшин: Тэрийг энэний дараагаар тэр тэр яриад байгаа зүйлийг нь заавал тогтоолд оруулах тухай юмаа яриад байна л даа. Тэрийгээ дараа нь Сонгуулийн ерөнхий хороотойгоо Байнгын хороо ярьж байгаад энийгээ...  
   
Ц.Баярсайхан:  Үгүйдээ түр оршин сууж байгаа хүмүүсийг орон нутгийн сонгуульд оруулахгүй байх ёстой шүү дээ.  
   
Ө.Энхтүвшин: Ярьсан, ярьсан энэний дараагаар, маргаашнаас эргээд яръя гэсэн, яаж хэрэгжүүлэх тал дээр ярина.  
   
Санал хурааж байтал дундуур ярьчихлаа. Дэмжье гэсэн гишүүд гараа өргөнө үү. Эсэргүүцэж байгаа хүн, татгалзаж байгаа хүн байна уу, байхгүй байна. Ингээд 100 хувийн саналаар дэмжлээ. Энэ асуудлыг анхны хэлэлцүүлгээр эцсийн хэлэлцүүлэгтэй нэгтгээд баталъя гэсэн гишүүд гараа өргөнө үү.   
   
100 хувь байна, татгалзаж байгаа гишүүн байхгүй байна.  
   
Дараа нь Сонгуулийн зардлын хэмжээ батлах тухай УИХ-ын тогтоолын төслийн анхны хэлэлцүүлэг хийхийг дэмжье гэсэн томъёоллоор санал хураалгая. Дэмжиж байгаа гишүүд гараа өргөнө үү.  
   
Бүгд дэмжиж байна, 100 хувийн саналаар, татгалзаж байгаа хүн алга байна.  
   
Горимын саналаар энийг нэгтгэж эхний хэлэлцүүлгийг эцсийн хэлэлцүүлэгтэй хамтатган хэлэлцэж баталъя гэсэн горимоор санал хураалгаж байна. Үүнийг дэмжиж байгаа гишүүд гараа өргөнө үү.  
   
100 хувийн саналаар дэмжлээ. Татгалзаж байгаа гишүүн алга байна.  
   
Энэ асуудлыг танилцуулах нь Загджав гишүүн.  
   
Хурлаар хэлэлцэх асуудал дууслаа. Баярлалаа. Одоо чуулгантай.  
   
Хуралдаан 18.00 цагт өндөрлөв.   
   
   
   
Соронзон хальснаас хянаж буулгасан:  
Хуралдааны тэмдэглэл хөтлөгч                                                  В.ОЮУН